ઓસ્કરે ચતુરાઈપૂર્વક વાતને આ રીતે વાળી લીધી, એટલે લિઓપોલ્દ અને સ્કેનબ્રન સંતુષ્ટ તો ન હતા, કારણ કે બેઠકનો કોઈ ઔપચારીક અંત આવ્યો ન હતો! બેઠકમાં કોઈ નિર્ણય લઈ શકાયો ન હતો, પરંતુ એ લોકો એવી કોઈ ફરીયાદ કરી શકે તેમ ન હતા, કે ઓસ્કરે સુનવણી થવા દીધી નહોતી, કે પછી સુનવણીને તેણે મજાક જેવી બનાવી દીધેલી! વર્ષો પછી આ ઘટનાનું વર્ણન કરતી વેળાએ ડ્રેસનર એવી અટકળ રજુ કરે છે કે બ્રિનલિટ્ઝે ધમાલભર્યા બનાવોની એક પછી એક એવી ઝડપી વણઝાર વડે તેના કેદીઓની જિંદગીને બચાવી લીધી હતી, કે લગભગ જાદુના ખેલ જેવું વાતાવરણ ઊભું થઈ જતું હતું! તો પણ એક નક્કર સત્ય રજુ કરતાં એમ કહી શકાય, કે એક જેલ અને એક ફેક્ટરી તરીકે બ્રિનલિટ્ઝ એક માત્ર એવું ખાસ સ્થળ હતું, જે આશ્ચર્યચકિત કરી મૂકે તેવી અને આત્મવિશ્વાસભરી ચતુરાઈ દ્વારા જ ટકી રહ્યું હતું.